- Lüüka
- <
- 1
- >

Ïnjïïlï
Lüüka
Tafaꞌda tumma
Lüüka agarigiri sorne ya nja sorne ma Linggo na Kadafïïnï, iꞌi arigiri ada sorne a Yahüüdü nja kadu tanno taalo ka Yahüüdü no. Iꞌi ka eyi tiya iini taalo ataga Yahüüdü, iꞌi amma ka Yasu. Lüüka eema tumma ma tefe ka ꞌdï nja linggo tanno Yasu na adho ka fïïnï no amang kaja tagussu.
Lüüka aga arigiri ma teenedene tanno Yühanna ya tatambeese ya nja teenedene tanno Yasu. Iꞌi arigiri ma tumma nja linggo tanno Yühanna ya tatambeese ya, nja eema tiya agüünï adene üfürü Yasu tafüꞌdü linggo niini. Lüüka ala angnga aꞌda tasaasa na Masala ka kadu nyeꞌdꞌde. A Yasu tagoolona aka ka maara a nagürüünü köꞌdö kadaꞌbaaga kafünü eera, adagasoro naganaꞌbu ka ömöꞌdï ka oona. Lüüka anangnga tafeene ma tumma ma ömöꞌdï ma Samira ya amünügü taga Yahüüdü koꞌdo, ya kanyooro katabbü iꞌi ya (Lüüka 10). Ala tafeene ma tumma ma ꞌbiiꞌbala tiya agaꞌda eema yiini ya, lakiini kini ka tapadaga ka pupa tiya iini ya, a pupa yiini tamma kini a dhodho (Lüüka 15).
Lüüka ala dhügürü nja inde tanno Yasu ka fïkïꞌdö ka inde. Aala oona a kadalaadene tanno iini, kussu aꞌda iꞌi efe ka ꞌdï. Yasu iki aꞌda ara iꞌi tagürünü Koronggore ya Insili ya kene, ïkïrï ka tafada aco ꞌdotomboꞌdo.
1
1 Kadu kadhabbu karigiri tumma ma eema tiya agalinggo adene kaja ka söödö ya. 2 Eege karigiri eema yïïdï ka taföönyö ka kadu tanno adïnö ka eema tiya ka dhidha ya, kadagalinggo ada a Yasu no. 3 Ïkïrï aꞌa ka tagïïrï tumma na miini no tekere afa meene ka tafüꞌdüdene ka dhidha nyeꞌdꞌde kungngo, nagiri nunggu oꞌo no Tiyafilos na ömöꞌdï ya adho ka fïïnï dhorro ya, 4 amang küdü tussu aꞌda ka dhorro tumma nüüdü ka taföönyö no.
Tadiridene ma teenedene ma Yühanna ya tatambeese ya
5 Ka ürüünü ma tauugaara tanno Hirüdüs, ka anya ma Yahüüdiya, aganna taꞌboge kide ana eere aꞌda Sakariya ama ꞌbügöörï tiya Abiya nja aka tammo iini mana eere aꞌda Alisabet ꞌbandaada ma Harüün. 6 Sakariya nja Alisabet kümmü tumma ma Masala ana eedi dhorro kaafa kide dhindho. 7 A eege ka ndakidhindharu a laala titaalo kene kudumma Alisabet ka tamele.
8 Ïkïrï uuru ma linggo tanno Sakariya nja kadu tanno iini ka ndöꞌdö, ïkïrï ka co talinggo ka Masala kidha. 9 Tafiigi ma linggo ma kaꞌboge ïkïrï tamuduru ka ꞌdïnggö kini ma taꞌdꞌdïgï kondho kuꞌbu. Ïkïrï ka co la ma Masala. 10 Aꞌda kadu kungngo kürö kadhabbu kafara ka Masala aꞌda ma dhïïgö kondho.
11 A tadhangga ma Masala tatele oona ndama nïïsö ma kuri ma füꞌdeene ma kondho ka tadhïïgö kide mo. 12 Ïkïrï Sakariya ka tasala tadhangga asïnï koꞌdo a riꞌba tümmü iꞌi. 13 A tadhangga tiki iini, “Sakariya, fa tariꞌba, maföönyö Masala fara yüüdü, aka müüdü Alisabet mara tagüröönö ma teene ꞌbiiꞌbala nanangnga eere iini aꞌda Yühanna. 14 Oꞌo taꞌdeema a kadu tadhodho kadhabbu ka teenedene tanno iini. 15 Kudumma iini ka tïdhïndhï kidha ma Uugaara. Taalo ara tooye ngeeli nja eema tiya üüfü ya, adigine a Koronggore tiya Insili ya aꞌda aleefe ka nïïmö ka feelü. 16 Afada a kadu ma Israyil kadhabbu unggu eege ka nafïïnï tiya Uugaara Masala meene mo. 17 Ara tunggeene ka Masala kidha, a koronggore tiya Ïliya a türü tanno iini, tafada a kafaafa uuraana eege koona nja laala, a kadu na oroko no talinggo eema ya adho ka fïïnï ma taꞌdara ya, amang kene tindinaana kadu ka Uugaara kuꞌbu.”
18 A Sakariya tiki a tadhangga, “Ara aꞌa tussu tumma no nya? Sa aꞌa tadharu aka meede manda dharu afeꞌde.”
19 A tadhangga tapadaga tumma iini iki, “Aꞌa na Jibrayiil, naꞌdïngnge ka Masala kidha. Oogo magürünü aꞌa aꞌda nadirina tumma na oꞌo. 20 A ꞌbïtïngngö ya ara onggoꞌdo müüdü timiꞌdidene nitaalo nara tussu ka teema idhi a ꞌbiiꞌbala teenedene kudumma üüdü taalo namma ka tumma tanno eede ara oꞌo tütü nggeege idhi a tumma neede töꞌdö timinꞌda.”
21 A kadu takamoodo kuꞌbu kürö ma tïndhïgï Sakariya kadhere kini ka tütügü co la ma Masala. 22 Kini ka ööꞌdö kürö, taalo ussu ka teema nja kadu, kïkïrï ka tussu aꞌda iꞌi asala nïïmö ya efe ya ka la ma Masala eema nja eene ana iisine itaalo alneege a nïïnö.
23 Ka Sakariya ka ndatïïmö füngngö ma linggo tanno iini ya, ïkïrï ka tapadaga co ꞌdï kita iini. 24 Ndama naganuuru tanno miini no aka miini Alisabet tagüröönö maküdhü eyi yoono ma tagiidi nagatereene kïïdümmü, miki, 25 “Uugaara magüünï tumma no ana aꞌa ka naganuuru tanno oono ka tassa kede mabbü modolo kede ka oona ka kadu ka teene.”
Teenedene na Yasu
26 Nagatereene ma tagüröönö tanno Alisabet ka ndöꞌdö ka ïïdümmü kafünü unggodho ya, mïkïrï Masala ka kürünü tadhangga Jibrayiil ka anya minggide mana eere aꞌda Nasira ka Jaliil, 27 ka ꞌbadaada minggide ma tölömü mana eere aꞌda Mariyom, ömöꞌdï inggide agümmünü oogo kuꞌbu, ana eere aꞌda Yüüsïf a ꞌbandaada ma Dawud.*1.27 Matta 1.18 28 A tadhangga co kono, iki oono, “Aꞌa nööjülü oꞌo, natengese oꞌo ka kadu ka teene unggodho oꞌo kungngo! Uugaara taneene nja oꞌo.”
29 A riꞌba tümmü oogo ma tagesenana eedi kuꞌbu miki aꞌda tööjülü öjö eege kungngo ꞌbïtïngngö. 30 Ïkïrï tadhangga ka tiki oono, “Mariyom, fa tariꞌba, naduna oꞌo taꞌdiila ka Masala kidha. 31 Ara oꞌo tagüröönö neene ꞌbiiꞌbala nanangnga eere iini aꞌda Yasu. 32 Ara tïdhïndhï ara tana eere aꞌda ꞌBiiꞌbala ma Masala tammo koꞌdo mo, a Masala Uugaara mara tanangnga iꞌi ka tauugaara tanno pupa tiya iini Dawud. 33 A tauugaara ma ꞌdï tiya Yaguub taꞌbilli a tauugaara niini taalo kara titaalo.”
34 A Mariyom tiki a tadhangga, “Ara tumma no töꞌdö nya aꞌda taalo aꞌa nussu ömöꞌdï ya miide ya?”
35 A tadhangga tapadaga tumma oono iki, “Koronggore ya Insili ya ara tadigi küdü ka oona, a türü ma Masala tammo ka ꞌdotomboꞌdo mo taküdhü oꞌo ka oona ka tanangnga tagüröönö oꞌo, a ꞌbiiꞌbala yüüdü ka teene ya a tana eere aꞌda ꞌBiiꞌbala ma Masala ya Insili ya. 36 Münda Alisabet ma siliga ma oꞌo manda dharu mo mungngo magüröönö a nagatereene miini ka ndïïdümmü kafünü unggodho, aꞌda kiki kadu aꞌda mamele. 37 Kudumma nïïmö ma takilinigi Masala co kungngo itaalo.”
38 A Mariyom tiki, “Aꞌa na madasaga tammo Uugaara, a tumma nüüdü ka tiraana no, fa kene küünïdene ana aꞌa.” Ïkïrï tadhangga ka tunggeene.
Mariyom meefe tassa ka Alisabet
39 Mïkïrï Mariyom ka tunggeene ka naguuru tanno miini no mareere maco anya ma ka naꞌdikinya ma Yahüüdiya. 40 Malla maco kita a Sakariya mööjülü Alisabet. 41 Ka Alisabet ka taföönyö tööjülü na Mariyom no, a ꞌbiiꞌbala tafiri koꞌdo kono ka feelü, a Alisabet tadigini a Koronggore tiya Insili ya. 42 Maꞌdili koꞌdꞌdo miki, “Manangnga Masala baraka oꞌo ka iiya ka söödö nyeꞌdꞌde kungngo, manangnga baraka oꞌo ma ꞌbiiꞌbala tiya üüdü ka feelü ya. 43 Aꞌa na mada a nïïmö ma Uugaara tiya eede töꞌdö tassa kede. 44 Kede ka taföönyö tööjülü nüüdü, a ꞌbiiꞌbala tafiri koꞌdo kede ka feelü a dhodho. 45 Aꞌdiila nja oꞌo küdü ka tamma tanno öꞌdö nja oono no ndama Uugaara kara talinggo adene.”
Tüüsü ma Mariyom
46 A Mariyom tiki,
“Eedi yeede ïndhïgï Uugaara koꞌdo,
47 a koronggore yeede tadhodho ada Masala tammo oolona aꞌa mo.
48 Kudumma oono ka tagïïrï tiicolo ma eedi tiya madasaga tammo oono.
Ndama uuru tanno ara sere ïnꞌdïlï tïndhïgï aꞌa koꞌdo.
49 Kudumma ma eema tiya ïdhïndhï ya Masala tammo ana türü mo kadagalinggo ada aꞌa ya
eere yoono aꞌda ma insili.
50 Mana ꞌbangnga ma kadu tanno ariꞌba oono no,
mosso ka sere tiya maco ka tiya.
51 Magalinggo a türü ma nïïsö tanno oono,
maparsaana kadu na ꞌdinigi oona neene cooꞌdo no
magaꞌda tumma neene ka nanggeedi no.
52 Muurugu naguugaara keere ka tauugaara tanno eene,
mara ka taꞌdiniga kadu na iicolo ka nanggeedi no koꞌdo.
53 Manangnga na ïïre kagu eege no ka tüüsü
mara ka tuuru kadu na üüsü no ka tino ana iisine ꞌdöngngönyö.
54 Oogo mafa ka tumma tanno oono ka tadirina a kafaafa ma angnga no,
oogo mandööꞌdö takinyigi tasaga yoono Israyil,
magïïgï ꞌbangnga miini.
55 Afa moono ka tadirina Abrahiim nja kadaada miini,
aꞌda ara oogo tafa kene taꞌbilli.”
56 A Mariyom taganeene nja Alisabet a nagatereene kiidoona massa ndapadaga co ꞌdï kita oono.
Teenedene na Yühanna tatambeese
57 Ka uuru ma teene tanno Alisabet ka ndöꞌdönja oono ya, mïkïrï ka tageene ꞌbiiꞌbala. 58 A siliga moono nja kadu tanno akete kono no taföönyö aꞌda Uugaara ala ꞌbangnga miini ma dhabbu mo, kïkïrï ka ööꞌdö kadhodho nja oono.
59 A Alisabet tïïyü füngngö ïïdümmü afünü iidoona ya, a kadu töꞌdö ma tara ꞌbiiꞌbala kanangnga eere ma pupa tiya iini iini aꞌda Sakariya. 60 Mïkïrï nïïmö ka anu miki aꞌda, “Ara tana eere aꞌda Yühanna.”
61 A kadu tiki oono, “Taalo ömöꞌdï ka siliga tiya üüdü ana eere nggeege.” 62 Ïkïrï kadu ka tageꞌde pupa ma ꞌbiiꞌbala kindini iꞌi, “Ara oꞌo tanangnga eere a ꞌbiiꞌbala aꞌda mada?”
63 Yungngo a Sakariya ka tarangnga maraayo, ikiri eere kide aꞌda Yühanna, a kadu tadhere nyeꞌdꞌde kungngo. 64 A Sakariya tadhe koꞌdo atinggildhe ka onggoꞌdo alneege ana tumma anangnga taꞌdiila a Masala. 65 A kadu nyeꞌdꞌde kungngo tasïnï koꞌdo a riꞌba tümmü eege. A tumma no tadhala kuꞌbu a kadu teema iini ka naanya ma Yahüüdiya ka oona ꞌdo. 66 A kadu na föönyö tumma no tadhere ka indineene, “ꞌBiiꞌbala ya ꞌdee ara ta minna?” Kudumma a türü tanno Masala kungngo iini ka oona.
Sakariya amana taꞌdiila a Masala
67 A Koronggore ya Insili ya tadigi ka pupa tiya Sakariya ka oona eema taꞌdiila a Masala iki,
68 “Aaga nangnga taꞌdiila Uugaara, Masala ma Israyil,
kudumma oono ka ööꞌdö ka toolona kadu noono.
69 Magürünü tatoolona ya ïdhïndhï ya kaja
ndama ꞌbügöörï tiya tasaga tiya oono Dawud.
70 Afa moono ka tageema a nagonggoꞌdo ma naganeꞌbi tanno oono na insili no ꞌbilli,
71 mara toolona angnga ka diidi ma angnga,
nja tanno akïrïmï angnga no nyeꞌdꞌde kungngo.
72 Mara tala ꞌbangnga a kafaafa ma angnga,
magïïgï tumma noono ka tamiꞌdaana na insili no,
73 tumma noono ka tamiꞌdaana nja pupa tiya aja Abrahiim no,
74 aꞌda ara oogo toolona angnga ka diidi ma angnga,
amang kaja tafa tariꞌba, angnga tagümmü oogo a nanggeedi dhorro.
75 A angnga taga kadu tanno aꞌdiila kinsili ka nanggeedi kidha moono,
a naganuuru ma tefe ka ꞌdï tanno aja nyeꞌdꞌde kungngo.
76 Oꞌo ꞌbiiꞌbala, ara oꞌo ta neꞌbi tiya Masala tammo koꞌdo mo,
na oꞌo tooso ka Uugaara kidha na oꞌo co tindinaana fïïnï iini kuꞌbu,
77 na oꞌo talaana kadu noono amang kene tussu fïïnï ma toolonadene,
ma taꞌduga tatoroko eene ka oona,
78 Masala maaja mana ꞌbangnga mana muuyu,
mara taꞌdara töyeene ma toolonadene ma takara kaja ka oona ndama fïïnï ma ndanaaya.
79 Öyeene ada ka kadu tanno emmi ka talüllü
nja koronggore ma inde,
ara ka talaala angnga ka fïïnï tiya aꞌdiila ya.”
80 A ꞌbiiꞌbala taginggiridene ka tuuꞌda nja koronggore, ada kananaga co dhïïle assa ka ndadele oona Israyil.

- Lüüka
- <
- 1
- >

*1:27 1.27 Matta 1.18

© 2020 WBT